S-927/2012

Mál þetta, sem dómtekið var 30. janúar 2013, er höfðað með ákæru, útgefinni 18. desember 2012, á hendur K-kk-þgf M-kk-þgf G-kk-þgf, kt. 000000-0000, Kleppsvegi 28, Reykjavík, fyrir eftirtalin brot framin á árinu 2012 í Reykjavík:

I

Umferðarlagabrot með því að hafa:

1. Mánudaginn 2. apríl ekið bifreiðinni SX-647 sviptur ökurétti um bifreiðastæði við verslunarmiðstöðina Kringluna uns lögregla stöðvaði aksturinn.

2. Sunnudaginn 22. júlí ekið sömu bifreið sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 3,3 ng/ml) norður Álfheima uns lögregla stöðvaði aksturinn.

3. Fimmtudaginn 13. september ekið sömu bifreið sviptur ökurétti og óhæfur um að stjórna henni örugglega vegna áhrifa ávana- og fíkniefna (í þvagi fannst tetrahýdrókannabínólsýra) austur Suðurlandsbraut uns lögregla stöðvaði aksturinn.

Teljast brot í öllum liðum varða við 1. mgr. 48. gr. og auk þess teljast brot í liðum 2. og 3. varða við 1. mgr., sbr. 2. mgr., 45. gr. a., allt sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006.

II.

Fíkniefna-, tollalaga- og vopnalagabrot, með því að hafa:

4. Miðvikudaginn 6. júní haft í vörslum sínum 926.64 g af maríjúana í sölu og dreifingarskyni, 35 ml af anabólískum sterum sem ákærði vissi eða mátti vita að væru ólöglega innfluttir til landsins, 2 snáka sem ákærði hafði haft um einhvern tíma í vörslum sínum án þess að gera tafarlausar ráðstafanir til að lóga þeim og rafmagnsvopn sem lögregla fann við húsleit hjá ákærða að Kleppsvegi 138 og lagði hald á.

5. Á sama stað og tíma og greinir í 2. lið I. kafla haft í vörslum sínum 2,95 g af maríjúana sem ákærði framvísaði til lögreglu í kjölfar handtöku hans.

6. Þriðjudaginn 8. ágúst haft í vörslum sínum 28,69 g af maríjúana og 49,33 g af hassi sem lögregla fann við húsleit á sama stað og greinir í 4. lið og lagði hald á.

Teljast brot í öllum liðum varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001 og varða brot í 4. lið auk þess við 1. mgr. 171. gr., sbr. 169. gr., tollalaga nr. 88/2005, 5. mgr. 2. gr. laga um innflutning dýra nr. 54/1990, sbr. 1. mgr. 18. gr. sömu laga og c. lið 2. mgr. 30. gr., sbr. 1. mgr. 36. gr., vopnalaga nr. 16/1998.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Einnig er þess krafist að framangreindir anabólískir sterar verði gerðir upptækir samkvæmt 3. mgr. 48. gr. lyfjalaga nr. 93/1993, 2. mgr. 68. gr. lyfsölulaga og 1. mgr. 181. gr. tollalaga nr. 88/2005, jafnframt að ákærði verði dæmdur til að sæta upptöku á framangreindum snák samkvæmt 69. gr. a. hegningarlaga nr. 19/1940, rafmagnsvopni samkvæmt 1. mgr. 37. gr. vopnalaga nr. 16/1998, fíkniefnum samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og einnig 135.000 kr. af ætluðu andvirði ólögmætrar sölu fíkniefna samkvæmt 7. mgr. laga nr. 65/1974 og 69. gr. b. nefndra hegningarlaga og 3 vogum samkvæmt 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 sem lögregla lagði hald á við rannsókn málsins.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í ágúst 1987. Samkvæmt sakavottorði var hann dæmdur til greiðslu sektar vegna brots gegn lögum um ávana- og fíkniefni þann 11. maí 2005. Þann 6. september 2005 var hann dæmdur til að sæta fangelsi í 8 mánuði, en þar af voru 7 mánuðir skilorðsbundnir, vegna brota gegn 244., 245., 1. mgr. 257. og 1. mgr. 259. gr. almennra hegningarlaga og lögum um ávana- og fíkniefni. Þann 13. september 2006 var ákærði dæmdur í 3 ára fangelsi fyrir brot gegn 1. mgr. 257. og 244. gr. almennra hegningarlaga, 2., sbr. 5. og 6. gr. laga um ávana- og fíkniefni, 1. mgr. 5. gr., 1. mgr., sbr. 3. mgr., og 2. mgr. 37. gr., 2. mgr. 45. gr. og 1. mgr. 48. gr. umferðarlaga. Jafnframt var dómurinn frá 6. september 2005 tekinn upp og dæmdur með. Þá var ákærði sviptur ökurétti í 17 mánuði. Þann 9. janúar 2007 var ákærði dæmdur í 4 mánaða fangelsi fyrir brot gegn 1. mgr. 4. gr. umferðarlaga, 1. mgr. 257. gr. almennra hegningarlaga, 2. sbr. 5. og 6. gr. laga um ávana- og fíkniefni, 1. sbr. 2. mgr. 45. gr. og 1. mgr. 48. gr. umferðarlaga og 2. mgr. 257. gr. almennra hegningarlaga. Þá var ákærði sviptur ökurétti í 2 ár og 10 mánuði. Með dómum 11. apríl og 21. júní 2007 var ákærða ekki gerð sérstök refsing fyrir brot gegn 1. mgr. 48. gr. umferðarlaga og 1. mgr. 217. gr. og 1. mgr. 257. gr. almennra hegningarlaga. Ákærði gekkst undir sektargerð 29. maí 2008 vegna brots gegn 2. gr., sbr. 5. og 6. gr. laga um ávana- og fíkniefni. Hann var dæmdur 17. desember 2009 í 30 daga fangelsi fyrir brot gegn 3. mgr. 5. gr., 1., sbr. 3. mgr. 45. gr., 1. og 2. mgr. 45. gr. a., 1. mgr. 48. gr. og 1. mgr. 71. gr. umferðarlaga og 2. gr., sbr. 5. og 6. gr. laga um ávana- og fíkniefni nr. 65/1974. Hann var jafnframt sviptur ökurétti ævilangt. Þá var ákærði dæmdur 23. mars 2011 í 60 daga fangelsi fyrir brot gegn 1. mgr. 48. gr. umferðarlaga og 23. maí sama ár í 30 daga fangelsi fyrir sams konar brot. Loks gekkst ákærði 11. september 2012 undir sektargerð fyrir brot gegn 2. gr., sbr. 5. og 6. gr. laga um ávana- og fíkniefni. Refsing ákærða verður tiltekin eftir reglum 77. og 78. gr. almennra hegningarlaga. Þykir refsing ákærða hæfilega ákveðin fangelsi í 9 mánuði.

Ævilöng svipting ökuréttar ákærða er áréttuð.

Ákærði hefur mótmælt kröfu um upptöku á 135.000 krónum, sem samkvæmt ákæru er ætlað andvirði ólögmætrar sölu fíkniefna. Lagt var hald á fjármunina sem um ræðir við húsleit á heimili ákærða 6. júní sl., sbr. ákærulið II.4. Meðal gagna málsins er hljóðupptaka af yfirheyrslu ákærða hjá lögreglu 7. júní sl., þar sem kemur fram að hann viðurkenndi að fjármunirnir væru afrakstur sölu hans á fíkniefnum. Verður samkvæmt því fallist á kröfu ákæruvaldsins um upptöku fjármuna. Ákærði er dæmdur til að sæta upptöku á 958,28 g af maríjúana, 49,33 g af hassi, 35 ml af anabólískum sterum, tveimur snákum, rafmagnsvopni, þremur vogum og 135.000 krónum, samkvæmt lagaákvæðum sem í ákæru greinir.

Ákærði greiði 253.800 krónur í sakarkostnað, þ.m.t. málsvarnarþóknun skipaðs verjanda síns, V-kk-ef H. V-kk-ef hrl., vegna vinnu á rannsóknarstigi málsins og við meðferð þess fyrir dómi, 100.800 krónur að meðtöldum virðisaukaskatti.

Af hálfu ákæruvaldsins flutti málið S-kk-nf P-kk-nf Ó-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, K-kk-nf M-kk-nf G-kk-nf, sæti fangelsi í 9 mánuði.

Ævilöng svipting ökuréttar ákærða er áréttuð.

Upptæk eru dæmd 958,28 g af maríjúana, 49,33 g af hassi, 35 ml af anabólískum sterum, tveir snákar, rafmagnsvopn, þrjár vogir og 135.000 krónur.

Ákærði greiði 253.800 krónur í sakarkostnað, þ.m.t. málsvarnarþóknun skipaðs verjanda síns, V-kk-ef H. V-kk-ef hrl., 100.800 krónur.

R-kvk-nf H-kvk-nf